《聊且园为李雍时侍御赋》
明代·韩日缵

辟园傍城隅，结搆亦聊且。槿藩分三径，翠幄亘四野。

红蕤铺新陌，翳林覆古瓦。奇卉烂纷披，嘉树杂枌槚。

乳莺春意繁，醉叶秋颜赭。月阶竹影碍，风涧荷珠泻。

桑麻被畦畴，穜稑刈盈把。抱瓮逢丈人，扶筇或静者。

主人未言归，簪笔周柱下。山灵护松筠，宾从理风雅。

衣绣时昼行，花坞嘶骢马。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。